Սեմյոն Օրդույան

Սեմյոն Լյուդվիգի Օրդույան (), հայ բժիշկ, վիրաբույժ։ Բժշկական գիտությունների դոկտոր (1990), պրոֆեսոր (1996): Բժշկական ծառայության մայոր (2001):
Հայկական բանակի գլխավոր վիրաբույժ (1999-2001):

Կենսագրություն 
Սեմյոն Օրդույանը ծնվել է 1951 թվականի մարտի 4-ին, Երևան քաղաքում։ 1957-1967 թվականներին սովորել է Երևանի թիվ 12 միջնակարգ դպրոցում։ 1973 թվականին ավարտել է Երևանի բժշկական ինստիտուտը։ 1973-1976 թվականներին եղել է Մոսկվայի օրգանների և հյուսվածքների փոխպատվաստման ինստիտուտի ասպիրանտ։ 1976-1978 թվականներին եղել է Համամիութենական գիտական վիրաբուժության կենտրոնի Երևանյան մասնաճյուղի կրտսեր գիտաշխատող, 1978-1987 թվականներին՝ ընդհանուր վիրաբուժության ամբիոնի ավագ լաբորանտ, միաժամանակ՝ թիվ 3 բուժմիավորման բժիշկ-օրդինատոր, 1987-1990 թվականներին՝ ընդհանուր վիրաբուժության ամբիոնի ավագ գիտաշխատող, միաժամանակ դոկտորանտուրա է անցել Մոսկվայի Ն. Ի. Պիրոգովի անվան բժշկական ինստիտուտի ընդհանուր վիրաբուժության ամբիոնում։ 1990-1991 թվականներին եղել է ընդհանուր վիրաբուժության ամբիոնի ավագ գիտաշխատող և ամբիոնի ասիստենտ։ 1991-1994 թվականներին եղել է վիրաբուժության թիվ 3 ամբիոնի պրոֆեսոր, միաժամանակ՝ թիվ 6 բուժմիավորման վիրաբուժական բաժանմունքի ղեկավար, 1994 թվականին՝ Երևանի պետական բժշկական համալսարանի վիրահատական վիրաբուժության և տեղագրական անատոմիայի անբիոնի վարիչ, 1996-1998 թվականներին՝ թիվ 8 բուժմիավորման վիրաբուժական կլինիկայի ղեկավար, 1999-2001 թվականներին՝ ՀՀ ԶՈւ ԿԿԶՀ-ի վիրաբուժական ծառայության ղեկավար, առաջատար վիրաբույժ, բանակի գլխավոր վիրաբույժ։ 2002-2008 թվականներին եղել է «Հայք» բժշկական կենտրոնի վիրաբուժական ծառայության ղեկավար, 2008-2011 թվականներին՝ Համալսարանական թիվ 1 հիվանդանոցի վիրաբուժական կլինիկայի պատասխանատու։

Աշխատանքները վերաբերում են ստամոքսաղիքային համակարգի օրգանների հիվանդությունների վիրահատական բուժման հարցերին։ Առաջարկել է լյարդի լեղուղիների սուր և քրոնիկական բորբոքային հիվանդությունների և հետվիրահատական թարախային բարդությունների պատճառագիտության, ախտածագման ու բուժման ժամանակակից վիրաբուժական եղանակներ։ Հեղինակ և համահեղինակ է ավելի քան 100 տպագիր աշխատանքների, համահեղինակ է 20 ուսումնական ձեռնարկի և 1 մենագրության։ Եղել է մի շարք հանրապետական և միջազգային գիտաժողովների կազմակերպչական խմբի անդամ և մասնակից, հանդես է ունեցել զեկուցումներով։

Պարգևներ 
 ՀՀ առողջապահության նախարարության պատվոգիր
 ՀՀ գիտության և կրթության նախարարության շնորհակալագիր
 ՀՀ ԱՆ պատվոգիր
 ԵՊԲՀ-ի ոսկե կրծքանշան (ԵՊԲՀ-ի 70-ամյակի կապակցությամբ)
 ԵՊԲՀ-ի ոսկե կրծքանշան (ԵՊԲՀ-ի 90-ամյակի կապակցությամբ)

Անդամակցություն 
 ՌԴ «Հերնիոլոգիա» գիտամսագրի խմբագրական խորհրդի անդամ (2005 թվականից) 
 ՀՀ Վիրաբուժական գիտական ընկերության ղեկավար մարմնի անդամ (2003 թվականից)
 ԵՊԲՀ-ի վիրաբուժական հիվանդություններ ցիկլային մեթոդական հանձնաժողովի նախագահ
 ԵՊԲՀ-ի վիրաբուժական հիվանդությունների փորձագիտական հանձնաժողովի նախագահ
 ԵՊԲՀ-ի բազային ծրագրի Վիրաբուժական մասի համակարգող
 ՀՀ ԲՈՀ-ի Գիտական աստիճաններ շնորհող «Բժշկական Գիտություններ» 027 մասնագիտական խորհրդի գիտական քարտուղար
 ԵՊԲՀ-ի Գիտական խորհրդի անդամ
 ԵՊԲՀ-ի բուժական ֆակուլտետի գիտական խորհրդի անդամ
 ԵՊԲՀ-ի գաղտնի տեղեկություններ պարունակող գիտական նախագծերի փորձաքննության հանձնաժողովի անդամ

Ծանոթագրություններ

Գրականություն 
 Айриян А. П. Армянские учёные-медики. - Ер., 1998 - 276 с. ISBN 99930-1-001-7.

Հայ բժիշկներ
Հայ վիրաբույժներ
Բժշկական գիտությունների դոկտորներ
Հայ պրոֆեսորներ
Երևանի պետական բժշկական համալսարանի շրջանավարտներ